ΑΠΟΦΑΣΗ ΤΗΣ ΕΠΙΤΡΟΠΗΣ της 22ας Δεκεμβρίου 1992 για την έγκριση των διοικητικών συμφωνιών που προβλέπονται στις συμφωνίες για τη διαμετακόμιση μεταξύ της Ευρωπαϊκής Κοινότητας και της Αυστρίας, αφενός, και της Ευρωπαϊκής Κοινότητας και της Ελβετίας, αφετέρου (93/117/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη τη συμφωνία για τη διαμετακόμιση μεταξύ της Ευρωπαϊκής Οικονομικής Κοινότητας και της Αυστρίας αφενός, και της Ευρωπαϊκής Οικονομικής Κοινότητας και της Ελβετίας αφετέρου, η σύναψη των οποίων αποφασίστηκε κατά τις συνεδριάσεις του Συμβουλίου της 27ης Νοεμβρίου 1992 και της 30ής Νοεμβρίου 1992, Εκτιμώντας ότι για την έναρξη ισχύος των εν λόγω συμφωνιών είναι απαραίτητη η σύναψη διοικητικών συμφωνιών: - η συμφωνία με την Αυστρία προβλέπει τη θέσπιση συστήματος οικοσημείων, με το οποίο αναμένεται ότι θα εναρμονίζονται τα οικονομικά και τα οικολογικά συμφέροντα, - η συμφωνία με την Ελβετία προβλέπει εξαίρεση από το όριο των 28 τόνων στο μέγιστο επιτρεπόμενο βάρος, που ισχύει στην εν λόγω χώρα, ΑΠΟΦΑΣΙΖΕΙ: Άρθρο 1 Οι διοικητικές συμφωνίες που προβλέπονται στις συμφωνίες για τη διαμετακόμιση μεταξύ της Ευρωπαϊκής Οικονομικής Κοινότητας και της Αυστρίας, αφενός, και της Ευρωπαϊκής Οικονομικής Κοινότητας και της Ελβετίας, αφετέρου, εγκρίνονται εξ ονόματος της Κοινότητας. Άρθρο 2 Το μέλος της Επιτροπής που είναι επιφορτισμένο με τα θέματα των μεταφορών, ή το πρόσωπο που ορίζεται από αυτό, εξουσιοδοτείται να υπογράψει τις διοικητικές συμφωνίες εκ μέρους της Επιτροπής. Βρυξέλλες, 22 Δεκεμβρίου 1992.

[Source: multi_eurlex | Tokens: 1429]